G.C. Rieber & Co. A/S foretar fortsatt foredling av skinn. Pelsberederiet lå på 1930-tallet i Tromsø med mottak av selskinn fra fangstbåtene. Pelsforedlingen ble flyttet til Bergen, og gradvis utbygd til å omfatte så ulike skinn som ekorn, ape og sebra. Fra Australia kom med tiden opposumskinn i hundretusenvis til garving før videreforsendelse til USA, der de ble brukt å fôre tekstilindustriens skytler. Pelsberedning består av rensing og konservering som ikke må gå ut over pelsens smidighet, deretter garving for holdbarhet, og naturfargen enten friskes opp eller endres med fargestoffer som må være lysekte og ikke allergifremkallende. Tidligere måtte selskinn i tusenvis fraktes til fjells og legges til bleking i vårsolen. Rieber-gruppen arbeidet mye med å forenkle prosesser i tilberedningen, og fant frem til det lysspekteret som fremkalte blekingen. Deretter fikk de laget apparater så blekeprosessen kunne foretas i fabrikken.